પત્નીને ‘આષાઢસ્ય પ્રથમ દિવસે' એમ ગાતાં ગાતાં આષાઢની પહેલી તિથિ શોધવાનું કહ્યું હતું, કારણ વિયોગ ના હોય છતાં કવિતા આનંદ આપી શકે એવી તાકાત મેઘદૂતમાં છે, એવું મારે કહેવું હતું. આજે વરસાદ આવ્યો. એનો સાદ એક નિનાદ જેવો મધુરો હતો અને છે. આજે વહેલી સવારે કોઇ અજાણ્યું પંખી જાણીતા ઝાડ પરથી ટહૂકો વેરતું હતું. નગર તો હજુ નિદ્રામાં હતું, એટલે ટહૂકો સાવ અંગત લાગતો હતો. બ્રાહ્મમુહૂર્તના પ્રાણવાયુને ઝંકૃત કરી શકે તેવો ટહૂકો મેં ઉલટાવી સુલટાવી સાંભળ્યો. કેટલા બધા પ્રાચીન રેશમી રેસાઓથી ઘડાયો છે એનો પિણ્ડ ! કર્ણવિવરમાં થોડો મમળાવી હાથમાં લીધો તો જાણે એક તાજું જન્મેલું સસલું... ! આજના ટહૂકાએ કુણ્ડળી ભાખી છે, બે દિવસથી આગાહીઓ થયા કરે છે એના પડઘા લઈને છાપાં આવે એ પહેલાં મારે ટહૂકાને વાંચવો હતો. .